**ДО**

 **МИНИСТЕРСКИЯ СЪВЕТ НА**

 **РЕПУБЛИКА БЪЛГАРИЯ**

**Д О К Л А Д**

**от**

**ДАНИЕЛ МИТОВ**

**МИНИСТЪР НА ВЪНШНИТЕ РАБОТИ**

**ОТНОСНО**: Проект на Постановление на Министерския съвет за приемане на Устройствен правилник на Министерството на външните работи

**УВАЖАЕМИ ГОСПОДИН МИНИСТЪР - ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

 В съответствие с чл. 31, ал. 2 от Устройствения правилник на Министерския съвет и на неговата администрация внасям за разглеждане от Министерския съвет проект на Постановление за приемане на Устройствен правилник на Министерството на външните работи.

 С проекта се цели да намерят институционално решение актуализираните приоритети на Министерството на външните работи, подобряване на координацията между отделните структурни звена и конкретизиране на функциите им.

Основните промени са следните:

1. Вместо досегашните четири генерални дирекции – „Политически въпроси”, „Европейски въпроси”, „Двустранни отношения” и „Глобални въпроси”, се създават три генерални дирекции. Със закриването на генерална дирекция „Двустранни отношения” се засилва европейската призма на двустранните отношения със страните извън ЕС, които вече ще бъдат наблюдавани от политическия директор.

 2. За сметка на сформираната с последния Устройствен правилник на МВнР дирекция „Външноикономически отношения” , чието закриване се предлага, се създава нова дирекция „Международно сътрудничество за развитие”. Двете основни направления в нейната работа са участието в съгласуването на общи позиции по политиката за развитие и хуманитарната помощ в рамките на ЕС и предоставянето на помощ за развитие и хуманитарна помощ чрез изпълнението на двустранни проекти. Основно предизвикателство пред дирекцията е успешното усвояване на предвидените в рамките на бюджета на МВнР за 2015 г. 4 млн. лв. за официалната помощ за развитие и хуманитарна помощ.

 3. С цел изпълнение на правителствената програма в частта за електронното управление се създава дирекция „Информационни технологии и електронно управление”, която следва да осигури предоставянето на публични електронни услуги от Министерството на външните работи.

**Уважаеми господин министър-председател,**

**Уважаеми госпожи и господа министри,**

С предложения проект на постановление и проект на нов устройствен правилник на Министерството на външните работи се изпълнява политиката на правителството за структуриране на работещи административни структури, с ясно дефиниране на тяхната дейност.

Предложеният проект на постановление няма да окаже пряко и/или косвено въздействие върху държавния бюджет и не съдържа разпоредби, транспониращи актове на Европейския съюз.

Проектът на постановление е съгласуван в съответствие с Устройствения правилник на Министерския съвет и на неговата администрация. Направените бележки и предложения са отразени съгласно приложената справка.

По проекта на постановление беше проведено публично обсъждане, като проектът и докладът към него бяха публикувани на Портала за обществени консултации и на интернет страницата на Министерството на външните работи.

 Предвид гореизложеното и на основание чл. 42, ал. 4 от Закона за администрацията предлагам Министерският съвет да приеме проекта на Постановление за приемане на Устройствен правилник на Министерството на външните работи.

 **ДАНИЕЛ МИТОВ**